
# Рашат Низами: Җиде катлы күкнең чатларыннан Нинди көчләр дәшә еракка?..

Шагыйрь хаклы: хәят кочагында Мәңге туу, мәңге хәрәкәт.

**ФРОНТОВИК ӘТКӘЙ**

Карап торсаң, чандыр гына гәүдә,

Каян килгән аңа шундый көч, -

Фронтовик әткәй

өйнең кыегына

Куеп йөри яшенүткәргеч!

Әйтә гүя: йортның бәрәкәтен

Ут алмасын, яшен сукмасын;

Сабыйлар да ... хәтта пескәебез

Мендәрендә йомылып йокласын.

Ул үзе дә яшенүткәргеч күк:

Сугыш йөген азмы күтәргән, -

Шартлауларның утлы гарасатын

Җаны-тәне аша үткәргән!

Ерак булган сугыш... Ә ялкыны

Безнең дә бит җанны ялмаган.

Әткәйләрнең кулын кискән фашист,

Илнең кулын кисә алмаган.

Еллар узган... Аның белән һаман

Мин яшимен бердәм сулышта:

Окоплар һәм траншеялар аша

Әткәй белән керәм сугышка.

Сугыш елы сәхифәләрен ул

Үзе белән алып китәчәк.

Ә ярасы, күңел сызлаулары

Җиде буынгача җитәчәк.

**КОМПОЗИТОР РӨСТӘМ ЯХИННЫҢ СОҢГЫ КӨННӘРЕ**

*Шәмдәлләрдә генә утлар яна...*

(Халык җырыннан)

Еллар, еллар! Йолдыз тизлегендә

Гарепкәме шулай чабасыз?

Кояш табы күктә калтырана,

Болыт япса – ул да чарасыз.

Көз. Октябрь. Дөнья шәбәренгән...

Көзләр дә бит сула, картая.

Кургашындай күксел болытлары

Китеп бара икән кай таба?

Тәңкә-тәңкә сары яфрак итеп

Көзләр сала соңгы күлмәген.

Шәфәкъ – утлар яга... Кемнең әле

Күргәне бар утның үлгәнен?

Кайный шәһәр. Неон утлар дәшә –

Акчаң гына булсын кесәңдә.

Кем пышылдый шулай: “Дөнья бара

Яшәсәң дә, яшәмәсәң дә...”

Җиденче кат. Лифт тавышының

Гөжләгәне килә колакка.

Җиде катлы күкнең чатларыннан

Нинди көчләр дәшә еракка?

Сырхау җанның дөньясы да сырхау:

Тәрәзәләр боек, алҗыган.

Тыштан дөнья карап тора кебек

Балык күзе сыман тамчыдан.

Тән алҗыган. Тәрәзәдән кереп

Җилләр өзмәк була сулышны.

Тезеп-тезеп чыршы күркәләрен

Каршылыйсы иде бу кышны...

SOS авазы! Һәм “Ашыгыч ярдәм”

Машинасы йортка туктала.

Композитор... шәфкать туташына

Ни әйтергә теләп уктала?

Аһ, зөбәрҗәт чытырманлык алда, -

Уртасыннан ап-ак юл бара...

...Кинәт кенә карлы буран чыгып

Шәһәр түбәләрен кубара!

Ишетелә тояк зеңләгәне,

Еллар аша атлар пошкыра.

Үлем тырнагына кергән саен

Йөрәк: “Яшәү!” диеп кычкыра.

Шагыйрь хаклы: хәят кочагында

Мәңге туу, мәңге хәрәкәт.

Бу тормышта туктап калу мөмкин,

Җырда туктап калу – һәлакәт.

Тәкъдир шулай: дарчин туфрак безне

Кочагына тартып алачак.

Без һәммәбез беркөн китәчәкбез,

“Гөлҗамал”лар мәңге калачак!..

(Гөлҗамалдай кызлар беләгендә

Энҗе утлар барыбер яначак).

Ләхет тәрәзәсе ачылмаган,

Сәмави нур күктә таралган.

Композитор хак-каләме белән

Бара әнә соңгы таранга...

Карый да ул үзенең үткәненә

Өченче тау биеклегеннән, -

Күрегезче: ул тудырган моңнар

Ватан байрагына

Яшәү гимны булып чигелгән!


**КАЕН БЕЛӘН СӨЙЛӘШҮ**

Кызгылт-сары яфракларын коя –

Кәүсәсеннән гүя ут тама.

Ызандагы туксан яшьлек каен:

“Их, картаям...” – диеп уфтана.

Ташла әле, юкка уфтанасың,

Яшьлектәге каен дускаем!

Минем дә бит гомер агачыннан

сыңар яфрак

Өзелә дә төшә көн саен...

**СӘБӘП**

Тел турында сөйләү – сәбәп кенә,

Исәплиләр безне “дошман”га.

Туган телгә богау салыр өчен

Һөҗүм бара Татарстанга...

**ВАТАН**

Туган телгә – туптан атып түгел,

Канун белән, имеш, бәрәсең...

Телне киссәгез дә, кисалмассыз

Ватанымның йөрәк парәсен!


**XXI ГАСЫР**

Батырлык юк. Без яшибез һаман

Курку сыйфатлары мәлендә.

Яңа гасырны да этәрәбез

Колониаль коллык хәлендә...

**КИСӘТҮ**

Әй, замандашым! Күрче гафләтне,

Күзеңне ачып, син аек кара:

Халык буларак – исәптә татар,

Милләт буларак – ул сүнеп бара...

**ТӘНКЫЙТЬ**

Туган телне югалтабыз,

Бездә күңел тарлыгы:

Буйсыну һәм ялагайлык –

Татарның татарлыгы...

**ӘДИП**

Кайберәүләр кызыл сүз ярата,

Йөри, сайрый – акыл өләшеп.

Милли хисне тирәнәйтү өчен

Җитми кайчак Аяз Гыйләҗев...

**ЫШАНЫЧ**

Килер бер көн: безнең татарыбыз

Чын Азатлык яулап алачак.

Тик шунсы жәл – безнең буын ләкин

Ул көннәрне күрми калачак,

Ирек тәмен белми калачак...

**МАҢКОРТКА**

Син почмакка тәре һәм шәм куеп

Ничә мәртәбәләр укынган:

Мин бүгеннән синдәй бәндәчекне

Сызып ташлыйм кеше чутыннан...

**СӘЯХӘТ**

Ура-патриотизм белән көнаралаш

Коендыра безне сәясәт.

Сәясәттән качып торыр өчен

ярдәм итә

Күңел ачу, җәйге сәяхәт.


**ИЛЛЮЗИЯ**

Бер карасаң, илдә дөм тынычлык:

Әйтерсең лә тормыш ал да гөл...

Кризис һәм бәя күтәрелү

Көтеп тора безне алда гел!

**УТЫРУ**

*Чаллы эшмәкәре, сәясәтче*

*Рафис Кашаповка*

Ни булды: мәгърифәт сагында

Бер дөрли, бер сүнә учаклар...

Кашапов “утыра” төрмәдә,

Утыра вөҗданын кочаклап.


**НИГӘ?**

Үз-үзенә хуҗа түгел татар,

Шундый хәлгә төштек нигә без, -

Чит кавемнәр өчен җан тырышып

Нефть фонтаннары түгәбез...

**ИМПЕРИЯДӘ ЯШӘҮ**

Ду килеп дөнья куган булабыз,

Бәлки, дөнья үзе куа безне?

Кысырыклап, куып кертмәкчеләр

Бер почмакка – туган телебезне!..

**САГЫНДЫРА...**

“Азатлык!” дигән сүз очкын кабындыра,

Суверенитетлы көннәр сагындыра.

Империя колы булып яшәгәндә –

Кимчелекле сизә үзен һәрбер бәндә...

**СОҢГЫ СУЛЫШ**

*“МҖ” газетасында Зәки ага Зәйнуллинның маршал Блюхер турындагы язмасын укыгач*

Кызылларга - ике тәүлек буе

Барган икән Мәскәү сугышы...

Бәгырьләрне өтеп-өтеп ала

Блюхерның соңгы сулышы.

**АЛТЫН**

Ялт-йолт чиркәү гөмбәзләре,

Хәтереңә ал шуны:

Әнә кая киткән безнең

Бабайларның алтыны!..

**ФАҖИГА**

Колония булып бүленеп беткән

Себер, Кырым, Казан ханлыклары.

Алтын түгел, үлемтеккә дигән

Чүпрәк белән тулы сандыклары...

**ВЕРТИКАЛЬ**

Аңардамы? Аңарда бит

Шундый уй, шундый ният:

Төбәкләрнең хокукларын

кисә, турый

Вертикаль хакимият!..

**МИНЕМ ДӨРЕСЛЕК**

Мин дөресен сөйлим. Чиновниклар

Умыралар эре калҗаны.

Татар чиновнигы

Урыслаша, карьерасын ясый –

Хатын итеп алса марҗаны...

Следите за самым важным и интересным в Telegram-каналеТатмедиа

## Нет комментариев
Рашат Низами: Җиде катлы күкнең чатларыннан Нинди көчләр дәшә еракка?..